........... sz. napirend

**E L Ő T E R J E S Z T É S**

**A Képviselő-testület 2022. október 13-ai rendkívüli ülésére**

**Tárgy:** Testvér-települési kapcsolat létesítése Esztergályhorváti településsel

**Készítette:** …………………………….

Andóczi- Balogh Mária

polgármesteri titkárságvezető

**Egyeztetve:** …………………………….

dr. Varga Előd Bendegúz

alpolgármester

**Látta:** …………………………….

dr. Szalai Tibor

jegyző

…………………………….

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő - testület!**

Több ezer város vagy község teremt egymással kulturális és gazdasági kapcsolatokat, áthidalva hatalmas távolságokat, több ezer kilométerre egymástól baráti együttműködések kötődnek így. A városdiplomácia segítségével az emberek, bár különböző helyeken élnek, különböző nyelveken beszélnek, de mindig megtalálják azt a közös nyelvet, amelynek neve őszinteség, barátság és tiszta szándék.

Az egy hazához tartozó települések körében e közös nyelv mellett a közös nemzethez tartozás még erősebbé és gazdagabbá teheti a testvér-települési és partneri együttműködéseket.

Budapest Főváros II. Kerületi Önkormányzata azzal a szándékkal kezdeményez a Zala megyei, Keszthelyi járásban található, alig 500 lelkes, gazdaságilag hátrányos helyzetű Esztergályhorváti községgel testvér-települési együttműködést, hogy e partnerség a kölcsönösség és szolidaritás jegyében a települések közös érdekét szolgálja, a települések polgárai életminőségének javítását, kulturális kapcsolatainak erősítését és a felek számára kedvező gazdasági esélyek megteremtését eredményezze.

Jelen kezdeményezésünk nem előzmények nélküli.

Esztergályhorváti község immár több éve részese a „Fogadj örökbe egy ajándékot” jótékonysági akciónak, mely során a kerületünk lakói által adományozott karácsonyi ajándékokat juttatjuk el az ottani rászoruló családok gyermekeinek. A veszélyhelyzet időszakában is segítettük a települést – maszkkal és a vírus kimutatására alkalmas gyorsteszttel - a covid járvány elleni védekezésben. S Esztergályhorváti iskolai könyvtára a tavalyi évben több kerületi szülő által adományozott gyermek könyvvel, ifjúsági regénnyel, s főleg az iskolásoknak oly fontos kötelező olvasmányok köteteivel lett gazdagabb.

Az eddigi együttműködésünk is mutatják kölcsönös nagyrabecsülésünket. Jelen kezdeményezésünket tesszük azzal a reménnyel is, hogy ez az együttműködés a településeken működő gazdasági szereplőket, szakmai és civil szervezeteket is arra ösztönzi majd, hogy hasonlóan jó és kölcsönös viszonyt építsenek ki.

Az új partnerség tiszteletben tartja a már korábban létesített testvérvárosi együttműködéseket és az ezekből fakadó közös hagyományainkat is.

A létrejövő együttműködéssel azt a gazdasági, kulturális, társadalmi szempontból is szoros és kölcsönös hazai testvér-települési kapcsolatot akarjuk kiépíteni, ami kézzelfoghatóan megjelenhet a mindennapjainkban is.

Emellett hisszük, hogy Budapest Főváros II. Kerületi Önkormányzata ezzel is kifejezésre juttatja és megmutatja szolidaritását, a társadalmi felelősségvállalás javára tett erőfeszítéseit, s jelentős lépést tesz az esélykiegyenlítés érdekében.

Jelen előterjesztésünkben ennek érdekében Esztergályhorváti községgel testvér-települési együttműködési megállapodás megkötésére teszünk javaslatot.

Kérem a Tisztelt Képviselő-testületet az előterjesztés megtárgyalására és a testvér-települési együttműködési megállapodás jóváhagyására.

**Határozati javaslat**

A Képviselő-testület úgy dönt, hogy támogatja a Budapest Főváros II. Kerületi Önkormányzat és Esztergályhorváti Község Önkormányzata közötti kulturális, gazdasági és idegenforgalmi kapcsolatok kölcsönös kialakítását és fejlesztését célzó, illetve a felek közös érdekeit szolgáló egyéb területekre kiterjeszthető testvér-települési megállapodás megkötését.

A Képviselő-testület felhatalmazza a polgármestert, hogy a határozati javaslat mellékletét képező testvér-települési és együttműködési megállapodást aláírja a szükséges technikai jellegű kiegészítésekkel.

**Felelős:** Polgármester

**Határidő:** 90 nap

*A határozati javaslat elfogadásához egyszerű többségű szavazati arány szükséges.*

**Budapest, 2022. október 10.**

Őrsi Gergely

polgármester

Melléklet: Testvértelepülési és együttműködési megállapodás

**TESTVÉRTELEPÜLÉSI ÉS EGYÜTTMŰKÖDÉSI MEGÁLLAPODÁS**

amely létrejött

egyrészről Budapest Főváros II. kerület Önkormányzata (képviseli: Őrsi Gergely, polgármester),

másrészről Esztergályhorváti Község Önkormányzata (képviseli: Brunner Tibor, polgármester)

között a települések partneri kapcsolatainak megerősítése, kulturális, társadalmi, gazdasági fejlődést szolgáló együttműködésének kialakítása céljából az alulírott helyen és napon az alábbiak szerint:

I.

Felek Budapest Főváros II. kerület Önkormányzatát és Esztergályhorváti községet jelen megállapodás aláírásával **testvértelepülésekké** nyilvánítják. A testvértelepülési együttműködés alapja a kölcsönösség és a szolidaritás. Az együttműködést minden olyan területre kiterjesztik és fejlesztik, melyek mindkét település közös érdekét szolgálják.

II.

A Felek célja:

* a társadalmi szolidaritás érvényre juttatása, az ennek megfelelő gondolkodás és magatartásminták minél szélesebb körű elterjesztése,
* a fővárosi kerület és a vidéki térség közötti, a helyi értékek kölcsönös tiszteletben tartása és megőrzése melletti modernizációs célú segítségnyújtás,
* kulturális örökségük, hagyományaik, természeti értékeik és megtermelt javaik egymással való kölcsönös megismertetése,
* gazdasági, szociális és infrastrukturális esélykiegyenlítés, az életminőségben is megjeleníthető fejlődés elősegítése.

III.

Felek partneri együttműködést létesítenek az alábbi területeken:

1. A gazdasági élet területén:

Felek fejlesztik a kétoldalúan előnyös gazdasági együttműködést, igyekeznek gazdasági, illetve kereskedelmi tevékenység folytatása szempontjából kedvező körülményeket teremteni jogi-, és természetes személyek számára egyaránt, valamint elősegítik és támogatják a vállalkozások közötti közvetlen kapcsolatok fejlesztését.

2. Együttműködés a kultúra, az oktatás, a sport, a turisztika és a környezetvédelem területén:

Felek elősegítik a két település lakosai közötti baráti kapcsolatok felvételét, a cserekapcsolatokat és az együttműködést településeik polgárai, egyesületei, civil szervezetei között a kultúra, sport, vallás, oktatás, gazdaság és az idegenforgalom területén.

3. Közös részvétel oktatási és kulturális területeken, a civil önszerveződés elősegítésében:

Megfelelő programok alapján és gazdasági lehetőségeik határain belül a Felek kiépítik oktatási és kulturális kapcsolataikat. E célból segítik a kulturális intézmények és szervezetek, művészek közötti kapcsolatok kibontakozását, támogatják a helyi intézmények közötti együttműködést, ifjúsági cserelátogatások szervezését. Elősegítik - akár a felnőttoktatás területén is - a versenyképes tudás helyben történő megszerzése lehetőségeinek kiépítését, a vállalkozói készségek kibontakozását.

Támogatják a civil önszerveződések kialakítása és megerősítése céljából a fővárosi kerület és a vidéki térség hasonló irányultságú szervezetei közötti együttműködés kialakítását. Támogatnak minden olyan civil kezdeményezést, melyek elősegítik a kapcsolatok létesítését és a tapasztalatcserét.

A Felek örömmel veszik, ha az egyházak - a maguk eszközeivel - hozzájárulnak a további kapcsolatok kialakításához.

4. Az önkormányzatok működése területén.

A Felek a célok megvalósíthatósága érdekében együttműködési hálózatokat alakítanak ki és működtetnek.

IV.

Jelen együttműködési megállapodás az aláírás napjától lép hatályba és határozatlan időre szól. A megállapodás bármikor felbontható a Felek által, a másik félnek küldött írásos jegyzék alapján.

A felbontás a jegyzék másik fél által történő kézhezvételtől számított egy hónap elteltével lép hatályba.

Jelen együttműködési megállapodás a felek közös megegyezésével módosítható vagy kiegészíthető.

A jelen megállapodás megszüntetése nem befolyásolja a megállapodás érvényességi ideje alatt tervezett programok és projektek végrehajtását, kivéve, ha a Felek egyedi megállapodásban másképp döntenek.

Budapest, 2022. ……………………………..

Budapest Főváros II. Kerületi Önkormányzat Esztergályhorváti Község Önkormányzata

(képv.: Őrsi Gergely polgármester) (képv.: Brunner Tibor polgármester)